Is-Segretarju Parlamentari Owen Bonnici ħabbar li fil-kawżi ċivili l-Qorti se tibda’ tibgħat sms lill-avukati tal-partijiet biex tinfurmahom jekk xi seduta tkun ġiet differita. Dr. Bonnici qal li l-Gvern ma jridx jinftiehem li qed jiġġustifika id-differimenti iżda dan se jkun mezz biex il-partijiet fil-kawżi ma jittellgħux il-Qorti għalxejn. Is-Segretarju Parlamentari qal li malli s-sistema tkun qed taħdem sew, il-Qorti beħsiebha tibda tinnota l-partijiet direttament. Dr Bonnici ħabbar ukoll li kull digriet tal-Qorti ċivili se jibda jintbagħat b’email lill-avukati taż-żewġ partijiet, barra dawk tal-Qorti tal-Familja. Fil-qorti tal-familja, id-digrieti se jintbagħtu b’email mill-ewwel lill-avukat li jkun ressaq ir-rikors. Dr  Bonnici qal li dan se jsir bi qbil mal-kamra tal-avukati minħabba s-sensittivita’ u r-riskju t’abbuż f’ċerti każijiet. Ħabbar ukoll li anke t-traskrizzjonijiet tax-xhieda se jibdew jintbagħtu b’email. Dr Bonnici qal li dan hu biss nitfa iżda pass ‘il quddiem biex is-servizzi kollha marbuta mal-Qorti jkunu online. Dr. Bonnici qal li s-servizzi online se japplikaw għall-kawżi ċivili. Qal li fil-kamp kriminali, il-liġi titlob aktar formalita’ u ghalhekk il-Gvern se jaħdem biex l-informatika tkun iktar fil-proċeduri.